Forslag til Europa-Parlamentets og Rådets direktiv om retlig beskyttelse af adgangsstyrede og adgangsstyrende tjenester (97/C 314/07) (EØS-relevant tekst) KOM(97) 356 endelig udg. - 97/0198(COD)

(Forelagt af Kommissionen den 22. september 1997)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 57, stk. 2, artikel 66 og artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden traktatens artikel 189 B, og

ud fra følgende betragtninger:

De mål for EF, der er nedfældet i traktaten, omfatter en stadig snævrere sammenslutning mellem de europæiske folk samt en sikring af økonomiske og sociale fremskridt ved at fjerne de skranker, der deler dem;

udbuddet af radio- og tv-spredningstjenester samt informationssamfundets tjenester på tværs af landegrænserne kan yde et betydeligt bidrag til at virkeliggøre disse mål;

traktaten foreskriver fri bevægelighed for alle tjenesteydelser, der præsteres mod vederlag; når denne ret anvendes på radio- og tv-spredningstjenester samt informationssamfundets tjenester, er den ligeledes en konkret EF-retlig manifestering af et mere generelt princip, nemlig udtryksfriheden som forankret i artikel 10 i Europarådets konvention til beskyttelse af menneskerettigheder og grundlæggende frihedsrettigheder;

Kommissionen har på grundlag af grønbogen om »retlig beskyttelse af krypterede tjenester i det indre marked« (1) gennemført en omfattende høring; høringen bekræftede behovet for et EF-retligt instrument, som kan sikre den retlige beskyttelse af alle de tjenester, der sikrer sig vederlag ved adgangsstyring;

Europa-Parlamentet opfordrede i sin beslutning af 13. maj 1997 (2) om grønbogen Kommissionen til at forelægge et forslag til direktiv, der omfatter alle krypterede tjenester, hvor krypteringen anvendes til at sikre betaling af et vederlag; Parlamentet var enigt i, at forslaget skulle omfatte informationssamfundets tjenester, der teleformidles på individuel anmodning fra en tjenestemodtager, samt radio- og tv-spredningstjenester;

den digitale teknologi skaber forudsætningerne for, at forbrugernes valgmuligheder kan øges og den kulturelle mangfoldighed styrkes, idet der kan tilbydes en endnu bredere vifte af tjenester som omhandlet i traktatens artikel 59 og 60; disse tjenester vil ofte kun være rentable, hvis tjenesteudbyderen kan sikres et vederlag ved hjælp af adgangsstyring;

spørgsmålets betydning fremgik af Kommissionens meddelelse »Et europæisk initiativ inden for elektronisk handel« (3), hvori der annonceres et forslag til direktiv, der skal skabe et ensartet beskyttelsesniveau for tjenesteudbydere i Europa;

i henhold til traktatens artikel 7 A indebærer det indre marked et område uden indre grænser med fri bevægelighed for varer og tjenesteydelser; i henhold til traktatens artikel 128, stk. 4, skal EF tage hensyn til de kulturelle aspekter i sin indsats i henhold til de andre bestemmelser i traktaten; i medfør af artikel 130, stk. 3, skal EF gennem de politikker og aktioner, som det iværksætter, bidrage til at skabe de nødvendige betingelser for udviklingen af fællesskabsindustriens konkurrenceevne;

forskellene mellem de nationale regler for retlig beskyttelse af adgangsstyrede og adgangsstyrende tjenester kan skabe hindringer for den fri bevægelighed for varer og tjenesteydelser;

anvendelsen af traktaten er ikke tilstrækkelig til at fjerne disse hindringer i det indre marked, hvorfor ændringerne må fjernes ved etablering af et ensartet beskyttelsesniveau i medlemsstaterne; dette betyder, at de nationale regler for kommercielle aktiviteter, der vedrører ulovlige anordninger, må tilnærmes hinanden;

disse kommercielle aktiviteter skader forbrugeren, som vildledes om de ulovlige anordningers oprindelse; der er brug for et højt forbrugerbeskyttelsesniveau for at kunne bekæmpe denne form for bedrag over for forbrugeren; i henhold til traktatens artikel 129 A, stk. 1, skal Fællesskabet bidrage til virkeliggørelsen af et højt forbrugerbeskyttelsesniveau ved de foranstaltninger, som det vedtager i henhold til artikel 100 A;

de rammebestemmelser for etableringen af et fælles audiovisuelt område, der er fastsat i Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelse af tv-radiosprednings-virksomhed (4), senest ændret ved Europa-Parlamentets og Rådets direktiv 97/36/EF (5), bør suppleres med bestemmelser om adgangsstyringsteknikker som fastsat i dette direktiv, ikke mindst med henblik på at sikre, at udbydere af grænseoverskridende udsendelser behandles lige uanset hjemsted;

i henhold til Rådets resolution af 29. juni 1995 om en ensartet og effektiv gennemførelse af fællesskabsretten og om sanktioner i tilfælde af overtrædelse af dens bestemmelser vedrørende det indre marked (6), skal medlemsstaterne træffe foranstaltninger, som bevirker, at EF-retten gennemføres lige så effektivt som medlemsstaternes nationale ret;

den indbyrdes tilnærmelse af love og administrative bestemmelser i medlemsstaterne skal efter proportionalitetsprincippet som omhandlet i traktatens artikel 3 B, stk. 3, begrænses til, hvad der er nødvendigt for at nå målene for det indre marked;

anvendelsen af nationale bestemmelser, som forbyder privat besiddelse af ulovlige anordninger, bør ikke berøres af dette direktiv; det samme gør sig gældende for anvendelsen af EF's konkurrenceregler og for anvendelsen af EF's regler for intellektuel ejendomsret;

direktivet bør heller ikke berøre anvendelsen af nationale bestemmelser, der ikke falder ind under det område, der er omfattet af dette direktiv, såsom bestemmelserne om beskyttelse af mindreårige, der er vedtaget i medfør af direktiv 89/552/EØF -

UDSTEDT FØLGENDE DIREKTIV:

Artikel 1

Definitioner og anvendelsesområde

I dette direktiv forstås ved:

a) »Beskyttet tjeneste« følgende tjenester, når de som adgangsstyrede tjenester ydes på basis af adgangsstyring:

- tv-spredning som defineret under tv-radiospredning i artikel 1, litra a), i direktiv 89/552/EØF

- radiospredning, dvs. trådbåren eller trådløs udsendelse, herunder udsendelse via satellit, af radioprogrammer, der er beregnet til at blive modtaget af almenheden

- informationssamfundets tjenester, jf. artikel 1, nr. 2, i Rådets direktiv 83/189/EØF (7), som ændret ved direktiv . . ./. . . (8),

eller adgangsstyring af ovennævnte tjenester som en selvstændig adgangsstyrende tjeneste.

b) »Adgangsstyring« en teknisk foranstaltning og/eller et arrangement, der gør adgangen til tjenesten i forståelig form afhængig af en forudgående individuel tilladelse, der skal sikre betalingen af et vederlag for den pågældende tjeneste.

c) »Adgangsstyringsanordning« et udstyr eller program, der er udformet eller adapteret med henblik på at muliggøre adgangen til en beskyttet tjeneste i forståelig form.

d) »Associeret tjeneste« installering, vedligeholdelse eller udskiftning af adgangsstyringsanordninger samt tilrådighedsstillelse af kommercielle kommunikationstjenester i forbindelse med beskyttede tjenester, adgangsstyringsanordninger eller andre associerede tjenester.

e) »Ulovlig anordning« et udstyr eller program, der er udformet eller adapteret med henblik på at muliggøre uautoriseret adgang til en beskyttet tjeneste.

f) »Uautoriseret adgang« adgang til en beskyttet tjeneste i forståelig form uden tjenesteudbyderens tilladelse.

g) »Det område, der er omfattet af dette direktiv« alle bestemmelser vedrørende uautoriseret adgang til beskyttede tjenester.

Artikel 2

Det indre markeds grundprincipper

1. Medlemsstaterne træffer de foranstaltninger, der er nødvendige for at forbyde de i artikel 3 anførte aktiviteter på deres territorium og stille de i artikel 4 anførte sanktioner og retsmidler til rådighed.

2. Medlemsstaterne må uanset stk. 1 under henvisning til det område, der er omfattet af dette direktiv, ikke:

a) begrænse tilrådighedsstillelsen af beskyttede tjenester eller associerede tjenester med oprindelse i en anden medlemsstat

b) begrænse adgangsstyringsanordningers frie bevægelighed.

Artikel 3

Ulovlige aktiviteter

Medlemsstaterne forbyder følgende aktiviteter på deres territorium:

a) fremstilling, import, salg eller besiddelse af ulovlige anordninger i kommercielt øjemed

b) installation, vedligeholdelse eller udskiftning af ulovlige anordninger i kommercielt øjemed

c) brugen af kommerciel kommunikation med henblik på at fremme salget af ulovlige anordninger.

Artikel 4

Sanktioner og retsmidler

1. De i artikel 2, stk. 1, anførte sanktioner skal være effektive, afskrækkende og stå i forhold til den ulovlige aktivitets potentielle virkning.

2. Den enkelte medlemsstat træffer de foranstaltninger, der er nødvendige med henblik på at sikre, at tjenesteudbydere, hvis interesser berøres af en ulovlig aktivitet, der udøves på den pågældende medlemsstats territorium, kan anlægge erstatningssag og anmode om, at der nedlægges påbud eller forbud og i givet fald foretages beslaglæggelse af ulovlige anordninger.

Artikel 5

Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1999. De underretter Kommissionen herom.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 6

Rapporter

Kommissionen forelægger senest fem år efter dette direktivs ikrafttræden og derefter hvert tredje år en rapport for Europa-Parlamentet, Rådet og Det Økonomiske og Sociale Udvalg om anvendelsen af dette direktiv og fremsætter om nødvendigt nye forslag med henblik på at tilpasse direktivet til den tekniske og økonomiske udvikling.

Artikel 7

Ikrafttræden

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 8

Adressater

Dette direktiv er rettet til medlemsstaterne.

(1) KOM(96) 76 endelig udg. af 6. marts 1996.

(2) EFT C 167 af 2. 6. 1997.

(3) KOM(97) 157 endelig udg. af 16. april 1997.

(4) EFT L 298 af 17. 10. 1989, s. 23.

(5) EFT L 202 af 30. 7. 1997, s. 60.

(6) EFT C 188 af 22. 7. 1995, s. 1.

(7) EFT L 109 af 26. 4. 1983, s. 8.

(8) EFT L . . .